Účastník ZPC	
Meno, priezvisko, titul:	Denisa Ďuranová, PhDr.	
Úsek:	Úsek pre Štátny vzdelávací program 	
	
Zahraničná pracovná cesta	
Miesto konania – štát, mesto:	Rakúsko, Graz	
Organizátor:	Európske centrum pre moderné jazyky, Nikolaiplatz 4, 8020 Graz, Rakúsko 	
Termín:	18. – 20. máj 2011 	
Účel:	Účasť na medzinárodnom workshope Európskeho centra pre moderné jazyky č.5/2011 - European Language Portfolio in whole-school use (projekt programového obdobia 2008 – 2011) 	
Rokovací jazyk:	Anglický jazyk 	
	
Rámcový program
18. 05. 2011 – príchod do Grazu, účasť na neformálnom stretnutí s koordinátorom projektu, členmi projektového tímu a účastníkmi workshopu
19. 05. - 20. 05. 2011 – odborné prednášky, workshop, panelová diskusia, závery, odchod z Grazu 	
	
Stručný priebeh	
Workshop bol zorganizovaný ECML ako jedna z aktivít projektu programového obdobia 2008 – 2011. Hlavným cieľom workshopu bola prezentácia projektu ELP-WSU pri príležitosti ukončenia programového obdobia, diseminácia informácií ohľadom uskutočnených prípadových štúdií, výmena informácií, skúseností a názorov jednotlivých krajín pri práci s EJP a jeho implementácii do výchovno-vzdelávacieho procesu,  diskusia s odborníkmi z oblasti jazykového vzdelávania ohľadom práce s EJP a jeho implementáciou. 
Medzinárodného workshopu sa zúčastnil výkonný riaditeľ ECML Waldemar Martyniuk, programová manažérka ECML Susanna Slivensky, členovia projektového tímu: David Little, Francis Goullier, Rose Oehler, Rosanna Margonis-Pasinett a  experti z oblasti jazykového vzdelávania z jednotlivých krajín. 
Počas celého workshopu bola zdôraznená potreba tvorby a implementácie Európskeho jazykového portfólia do výchovno-vzdelávacieho procesu a jeho podpora zo strany decíznej sféry. Výkonný riaditeľ ECML uviedol, že samotná požiadavka vytvorenia tohto hodnotiaceho nástroja v súlade so Spoločným európskym referenčným rámcom pre jazyky vychádzala z členských krajín EÚ a RE. V roku 2001 ministri školstva jednotlivých členských krajín podpísali rezolúciu a prijali odporúčanie RE podporovať EJP.
      David Little, koordinátor projektu, komplexne informoval o projekte ELP-WSU, ktorého hlavným cieľom bolo: identifikovať školy, ktoré implementovali EJP na celoškolskej úrovni; podporiť implementáciu projektu v rámci celej školy; zamerať sa na dopad takýchto projektov na školy, učiteľov a učiacich sa; pripraviť príručku na vytvorenie, implementáciu a manažment takýchto projektov; odkomunikovať výstupy projektu decíznej sfére. Hlavným výstupom projektu je príručka na vytvorenie, implementáciu a hodnotenie celoškolských projektov EJP a sada prípadových štúdií EJP. 

Komplexné informácie o projekte sú dostupné:
http://elp-wsu.ecml.at/ELPWSU/tabid/2329/language/en-GB/Default.aspx 

Príručka je dostupná v elektronickej forme:  
http://elp-wsu.ecml.at/Handbook/tabid/2605/language/en-GB/Default.aspx 

Prípadové štúdie sú dostupné v elektronickej forme: 
http://elp-wsu.ecml.at/Casestudies/tabid/2606/language/en-GB/Default.aspx

 Počas workshopu boli zdôraznené tri základné funkcie EJP:
1.	Rozvoj autonómie učiaceho sa:
-	sledovanie procesu učenia sa samotným žiakom,
-	plánovanie, monitorovanie a hodnotenie učenia sa jazyka žiakom,
-	rozvoj metakognitívnych schopností žiaka,
-	tendencia zamerať sa na učenie individuálnych jazykov.
2.	Rozvoj interkultúrneho povedomia:
-	rozličné vzťahy medzi jazykom a kultúrou,
-	dôležitosť rozoznania spoločných a rôznych znakov,
-	väčšia miera podpory rozvoja interkultúrnej dimenzie prostredníctvom celoškolských projektov EJP. 
3.	Rozvoj plurilingvizmu:
-	táto dimenzia EJP je adekvátne podporovaná vytvorením kurikula a časového priestoru, v rámci ktorého žiaci  a učitelia všetkých jazykov, ktoré škola ponúka, sa môžu spojiť s cieľom preskúmať komunikačný a interkultúrny potenciál plurilingválneho repertoáru žiakov.  

Súčasťou workshopu boli štyri diskusné skupiny, ktorých reportér prezentoval prácu v skupine a zúčastnil sa panelovej diskusie. V rámci práce v skupinách som bola Davidom Littlom určená za reportéra 1. skupiny a následne som sa zúčastnila panelovej diskusie. Diskusia v skupinách bola zameraná na okruhy:
-	výmena skúseností a názorov,
-	zameranie sa na autonómiu učiaceho sa, interkultúrne povedomie a plurilingvizmus,
-	potreby a výzvy implementácie EJP.  
	
Odporúčania a závery	
Prípadové štúdie a diskusie v skupinách poukázali na skutočnosť, že EJP implementované na celoškolskej úrovni rozvíja autonómiu učiaceho sa, interkultúrne povedomie a plurilingvizmus. Pri podpore autonómie učiaceho sa je potrebné poskytnúť učiacemu sa priestor na jej rozvoj a to napríklad realizáciou úloh a cvičení individuálne alebo v skupinách, formuláciou cieľov učenia sa, praktizovaním sebahodnotenia, uvažovaním a odzrkadľovaním stratégii učenia sa. Implementácia sebahodnotenia môže byť uskutočnená napríklad použitím „checklistov“ na identifikáciu „slabých a silných miest“ žiaka, vytvorením „checklistov“ zameraných na špecifické stratégie. Pri rozvoji interkultúrneho povedomia je potrebné podporovať učiacich sa, aby preskúmali a uvedomovali si rôznorodosť kultúr, participovali na výmenných projektoch, študijných návštevách a medzinárodných stretnutiach, a aby si uvedomili „prirodzený“ plurilingvizmus (domáci jazyk ≠ vyučovací jazyk). Plurilingvizmus je podporovaný vytvorením globálnou imitáciou vyžadujúcou si použitie rôznych jazykov, lexikálnych cvičení na identifikáciu rôznych konotácií a asociácií, špeciálnych „checklistov“. 
Pri implementácii EJP do výchovno-vzdelávacieho procesu je potrebná podpora: decíznej sféry a autorít, podpora realizácie dopadových štúdií, vzájomného prepojenia kurikula a deskriptorov, zmeny vnímania vyučovania cudzích jazykov učiteľmi, tvorby doplnkových a rôznych materiálov pre prácu s EJP, prepojenia EJP s oficiálnymi požiadavkami krajiny na testovanie, informovanosti (učiteľov, rodičov, žiakov a pod.). 
	
Očakávaný prínos	
Informácie ohľadom uskutočnených prípadových štúdií, výmena skúseností a názorov jednotlivých krajín pri práci s EJP a jeho implementáciou do výchovno-vzdelávacieho procesu,  diskusia s odborníkmi z oblasti jazykového vzdelávania ohľadom práce s EJP sú prínosom v procese tvorby EJP a jeho využitím v procese vzdelávania. 
	
Prehľad prinesenej dokumentácie a miesto jej uloženia	
-		
Spôsob zverejnenia výsledkov ZPC, prenos získaných informácií	
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach ministerstva.	
	
Súhlasím so zverejnením správy na internete.	
Správu vypracoval: PhDr. Denisa Ďuranová 	
Dátum: 25. máj 2011	
Správu schválil: Ing. Katarína Kalašová